**Proiect de Lege privind stabilirea unor măsuri de descentralizare a unor competențe**

**în domeniile tineret și sport**

**- Expunere de motive -**

Crearea și implementarea unui cadru legislativ și strategic în domeniile tineretului și sportului, în armonie cu strategia europeană, obiectivele europene și obiectivele de dezvoltare sustenabilă 2030 sunt câteva dintre măsurile care trebuie luate pentru o dezvoltare sustenabilă și pe termen lung a acestor domenii.

Situația curentă, caracterizată de o concentrare excesivă a responsabilităților și concepției strategice la nivel central, alături de mijloacele insuficiente pentru îndeplinirea tuturor obiectivelor, au dus în timp la subfinanțarea acestor domenii, dar și, pe alocuri, la alocarea ineficientă a banilor publici. Descentralizarea unor competențe și aducerea deciziei la un nivel mai apropiat de cetățean are potențialul de a oferi un cadru mai eficient, mai flexibil și mai adaptat nevoilor reale ale comunităților pentru realizarea de programe și proiecte de impact. În plus, finanțarea investițiilor în infrastructura de sport și tineret din fiecare județ s-ar face mult mai ușor, inclusiv prin folosirea fondurilor europene, astfel încât te termen mediu și lung se preconizează o creștere a calității obiectivelor de infrastructură.

Atingerea acestor deziderate are la bază conectarea sectoarelor de tineret și sport la cadre similare la nivel regional și local, care oferă posibilitatea unei acțiuni operative, a unei monitorizări integrate a procesului și rezultatului și o înțelegere mai eficientă a evoluției situației locale și regionale. De asemenea, descentralizarea va duce la o mai prezență mai accentuată și mai eficientă a autorității statului, reprezentată de autoritatea locală, în diferite politici și strategii organizaționale și comunitare. Totodată, prin acest proces se realizează o complementaritate, politicile din domeniul tineretului și sportului venind să completeze politicile sectoriale cu impact asupra acestor domenii.

Proiectul legislativ prevede transferul competențelor exercitate în prezent de către casele de cultură ale studenților, de către direcțiile județene pentru sport și tineret, precum și de către Direcția pentru Sport și Tineret a Municipiului București, către structuri cu personalitate juridică din subordinea consiliilor județene, respectiv a Consiliului General al Municipiului București, care preiau posturile, activitatea, patrimoniul și bugetul structurilor anterior subordonate Ministerului Tineretului și Sportului.

Transferul competențelor este dublat și de un transfer de experiență (know-how), de patrimoniu și de resurse de personal dinspre Ministerul Tineretului și Sportului către autoritățile administrației publice locale, astfel încât autoritatea locală să poată exercita eficient noile competențe, fără sincope. Prevederile prezentului proiect legislativ urmăresc să pună la dispoziția autorităților locale instrumentele necesare pentru a aplica politicile publice în cele două domenii în mod flexibil și adaptat la realitățile de la nivelul comunității locale, dar în același timp urmăresc să ofere și o protecție rezonabilă funcționarilor publici și personalului contractual care deservesc în prezent aceste domenii. În același timp, autorității centrale îi revine obligația de a asigura reglementarea, coordonarea metodologică, controlul și monitorizarea în domeniul specific de activitate al direcțiilor județene pentru sport și tineret, Direcției pentru sport și tineret a Municipiului București, respectiv caselor de cultură ale studenților din cadrul consiliilor județene, respectiv al Consiliului General al Municipiului București, în scopul aplicării unitare a politicilor și a strategiilor naționale și comunitare, precum și a prevederilor legale și al realizării atribuțiilor ce le revin acestora, potrivit legii.